संवाद सूत्र, खालड़ा : पाक की कोट लखपत जेल में शहीद हुए भारतीय नागरिक सरबजीत सिंह की बहन बीबी दलबीर कौर ने कहा कि कुलभूषण जाधव की फांसी पर कानूनी रोक लगवाकर सीनियर वकील हरीश साल्वे ने इतिहास कायम किया, जिसे सारा विश्व हमेशा याद रखेगा। भिखीविंड में दैनिक जागरण से बातचीत करते हुए उन्होंने बताया कि अंतरराष्ट्रीय कोर्ट ऑफ जस्टिस के 11 जजों के बैंच ने सर्वसम्मति से एक मत होकर फांसी की सजा पर फौरी तौर पर रोक लगा दी। यह सब कुछ सीनियर वकील हरीश साल्वे की कानूनी सहायता से ही संभव हो पाया है। बीबी दलबीर कौर ने कहा कि पाकिस्तान की जेलों में पता नहीं ऐसे कितने निर्दोष कैद हैं जो कागजों में तो मर भी चुके हैं, क्योंकि पाकिस्तान मानवता के नाम पर सारे विश्व में जहर घोल रहा है। भारत सरकार की ओर से अंतरराष्ट्रीय कोर्ट ऑफ जस्टिस में कानूनी तौर पर मामले को हल करवाया जाना एक बहुत बड़ी जीत है।